《感寓 其十七》
明代·朱诚泳

天地生万物，意思本自嘉。奈何当世人，玩好竞浮誇。

隋君恣厥狂，宸游日以奢。龙舟走千里，贪彼维扬花。

宋徽蹈覆辙，黄杨致天涯。吁嗟花石纲，江淮尽虎蛇。

炀亡徽北狩，回首白日斜。唐人牡丹地，相传能几家。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。